AfriForum wys probleme met ‘brigades’ by skole uit(Argieffoto: pixabay) Die burgerregteorganisasie AfriForum het gesê hy is steeds bekommerd oor die Gautengse departement van onderwys se plan om werklose jongmense as lede van Covid-19-brigades by skole in Gauteng te ontplooi. Dít te midde van gr. 7- en gr. 12-leerders landwyd wat veronderstel is om Maandag weer terug op die skoolbanke te wees. Henk Maree, woordvoerder van AfriForum, het in ’n verklaring gesê die departement het vroeër vandeesweek aangedui dat brigades ’n verskeidenheid pligte by skole sal hê wat insluit die daaglikse skandering van leerders en onderwysers se temperatuur. Volgens Maree is die spesifieke rol en magte van die brigades egter steeds nie duidelik uiteengesit nie. “Dit sou meer sinvol wees as die departement in verbinding met skole was sodat skole self kan besluit of hulle van die brigades gebruik wil maak. Talle skole het aktiewe ouer- en gemeenskapsbetrokkenheid en dié rol kan vanuit die gemeenskap self gevul word,” meen Maree. Maroela Media het vroeër berig die departement het vandeesmaand ’n advertensie geplaas waarin poste geadverteer word vir jong werklose jeug tussen 18 en 35 jaar oud om as lede van Covid-19-brigades opgelei te word. Argieffoto ter illustrasie (Foto: Unsplash) Maree wys nou daarop dat die advertensie maar tien dae gelede geplaas is. “Dit laat die vraag ontstaan hoe enkele dae lange opleiding lede van brigades voldoende voorberei, asook om nie soos talle goed opgeleide weermag- en polisielede buite hul magte op te tree nie. Dit geld veral in weerlose omgewings soos skoolgemeenskappe.” Volgens Maree is die data wat lede van die brigade by elke skool moet insamel boonop ook ’n bekommernis wanneer die skool en ouers se privaatheid in ag geneem word. “Tot watter mate jou privaat inligting privaat sal bly, is ’n ernstige vraag wat gevra moet word,” verduidelik hy. AfriForum het reeds vantevore aangedui dat die “militaristiese ondertoon” wat deur die term “brigade” geskep word, vir hom onrusbarend is aangesien “geen ouer sy kind in ’n militaristiese omgewing wil plaas waar die brigade kortstondig opgelei en, in sommige gevalle, slegs enkele jare ouer as die kind is nie.” Maree wys verder daarop dat dit boonop nie duidelik is wie die finale sê het indien ’n personeellid en ’n brigadelid van mekaar sou verskil nie. “Skoolgemeenskappe moet die reg hê om te kies of hulle van hierdie hulp gebruik wil maak of nie. Waar skole nie aan die brigades toegang tot hul terreine, personeel en leerders wil toestaan nie, moet hul keuse gerespekteer word. As dit nie die geval is nie, sal AfriForum beheerliggame met regsadvies bystaan,” het Maree gesê. Volgens Maree het die meeste skole reeds omvattende planne daargestel om Maandag te begin. Die planne is reeds aan ouers en leerders gestuur. Talle skole het dus geen behoefte aan die brigades nie, meen hy.